### NN 62/2015 (5.6.2015.), Odluka o usvajanju izmjena Jamstvenih programa i Općih uvjeta za izdavanje jamstava Hrvatske agencije za malo gospodarstvo, inovacije i investicije

VLADA REPUBLIKE HRVATSKE

1195

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014) i članka 9. stavka 1. Zakona o poticanju razvoja malog gospodarstva (»Narodne novine«, br. 29/2002, 63/2007, 53/2012 i 56/2013), Vlada Republike Hrvatske je na sjednici održanoj 3. lipnja 2015. godine donijela

ODLUKU

O USVAJANJU IZMJENA JAMSTVENIH PROGRAMA I OPĆIH UVJETA ZA IZDAVANJE JAMSTAVA HRVATSKE AGENCIJE ZA MALO GOSPODARSTVO, INOVACIJE I INVESTICIJE

I.

Usvajaju se Izmjene Jamstvenih programa Hrvatske agencije za malo gospodarstvo, inovacije i investicije, i to:

– Izmjene Jamstvenog programa »EU početnik« (»Narodne novine«, br. 153/2013 i 145/2014);

– Izmjena Jamstvenog programa »Rastimo zajedno« (»Narodne novine«, br. 153/2013 i 145/2014).

Izmjene Jamstvenih programa iz stavka 1. ove točke sastavni su dio ove Odluke.

II.

Usvaja se Izmjena Općih uvjeta za izdavanje jamstava Hrvatske agencije za malo gospodarstvo, inovacije i investicije (»Narodne novine«, br. 51/2012, 20/2013, 153/2013 i 145/2014).

Izmjena Općih uvjeta za izdavanje jamstava iz stavka 1. ove točke sastavni je dio ove Odluke.

III.

Zahtjevi za jamstva zaprimljeni do stupanja na snagu ove Odluke, obradit će se po uvjetima iz Jamstvenih programa i Općih uvjeta koji su bili na snazi na dan njihova zaprimanja.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/228

Urbroj: 50301-05/05-15-2

Zagreb, 3. lipnja 2015.

Predsjednik

Zoran Milanović, v. r.

IZMJENE JAMSTVENOG PROGRAMA »EU POČETNIK«

U Jamstvenom programu »EU početnik« (»Narodne novine«, br. 153/2013 i 145/2014) u točki 3. »Mjera D – Leasing« mijenja se i glasi:

»Mjera D – Leasing

Mjera D1 – najviši iznos jamstva do 10.000.000,00 kn za proširenje ponude u turizmu i povećanje kapaciteta u prerađivačkoj industriji u Republici Hrvatskoj

Mjera D2 – najviši iznos jamstva do 3.000.000,00 kn za sve ostale djelatnosti

HAMAG – BICRO u okviru ove mjere izdaje jamstva za ulaganje u dugotrajnu materijalnu i nematerijalnu imovinu osim imovine isključene Pravilnikom o izdavanju jamstava. Učešće iznosi najmanje 20%. Ovom mjerom podržava se isključivo financijski leasing.«

Točka 4. mijenja se i glasi:

»a) Zahtjev za jamstvo podnosi i potpisuje subjekt malog gospodarstva na propisanom obrascu, uz supotpis kreditora;

b) Subjekt malog gospodarstva može prije podnošenja zahtjeva za kredit zatražiti od HAMAG – BICRO-a pismo namjere za izdavanje jamstva koje vrijedi 6 mjeseci od datuma izdavanja, osim za projekte iz Mjere A i Mjere D – gdje je predviđen najviši iznos jamstva do 10.000.000,00 kn za proširenje ponude u turizmu i povećanje kapaciteta u prerađivačkoj industriji u RH i projekte iz Mjere B2 - gdje je predviđen najviši iznos jamstva do 160.000,00 kn za mikrokreditiranje. Zahtjevu za izdavanje pisma namjere prilaže se dokumentacija navedena na službenoj internet stranici HAMAG – BICRO-a bez dokumentacije kreditora. HAMAG – BICRO neće razmatrati Zahtjeve za izdavanje pisma namjere poduzetnika koji su već podnijeli Zahtjev za kredit.«

IZMJENA JAMSTVENOG PROGRAMA »RASTIMO ZAJEDNO«

U Jamstvenom programu »Rastimo zajedno« (»Narodne novine«, br. 153/2013 i 145/2014) u točki 3. »Mjera D – Leasing« mijenja se i glasi:

»Mjera D – Leasing

Mjera D1 – najviši iznos jamstva do 18.000.000,00 kn za proširenje ponude u turizmu i povećanje kapaciteta u prerađivačkoj industriji u Republici Hrvatskoj

Mjera D2 – najviši iznos jamstva do 7.500.000,00 kn za sve ostale djelatnosti

HAMAG – BICRO u okviru ove mjere izdaje jamstva za ulaganje u dugotrajnu materijalnu i nematerijalnu imovinu osim imovine isključene Pravilnikom o izdavanju jamstava. Učešće iznosi najmanje 20%. Ovom mjerom podržava se isključivo financijski leasing.«

IZMJENA OPĆIH UVJETA ZA IZDAVANJE JAMSTAVA HRVATSKE AGENCIJE ZA MALO GOSPODARSTVO, INOVACIJE I INVESTICIJE

U Općim uvjetima za izdavanje jamstava Hrvatske agencije za malo gospodarstvo, inovacije i investicije (»Narodne novine«, br. 51/2012, 20/2013, 153/13 i 145/2014) točka 2. mijenja se i glasi:

»2. Vrste ulaganja za koje se ne može izdati jamstvo

• Kockarnice, kladionice i slične djelatnosti;

• Ugostiteljski objekti koji isključivo pružaju usluge točenja pića;

• Djelatnost trgovine, osim ukoliko je proizvod izrađen temeljem vlastitog ili stečenog znanja i iskustva (know-how) subjekta malog gospodarstva;

• Kupnja poslovnih prostora u fazi izgradnje objekta;

• Izgradnja/kupnja stambenih prostora;

• Izgradnja/kupnja poslovnih prostora radi prodaje;

• Izgradnja/kupnja poslovnih prostora radi iznajmljivanja, osim u svrhu obavljanja turističke djelatnosti;

• Kupnja pokretnina radi prodaje;

• Nabava nekretnina i pokretnina od povezanih osoba sukladno definiciji u Međunarodnom računovodstvenom standardu 27;

• Kupnja vlasničkih udjela u drugim subjektima;

• Mostne kredite, okvirne kredite po poslovnim računima, te okvire za garancije, kredite i slično;

• Refinanciranje kreditnih obveza kod istog kreditora;

• Ostale djelatnosti za koje se ne može izdati jamstvo sukladno Pravilniku o izdavanju jamstava HAMAG – BICRO-a.«

62 05.06.2015 Odluka o usvajanju izmjena Jamstvenih programa i Općih uvjeta za izdavanje jamstava Hrvatske agencije za malo gospodarstvo, inovacije i investicije

62 05.06.2015 Odluka o usvajanju izmjena Jamstvenih programa i Općih uvjeta za izdavanje jamstava Hrvatske agencije za malo gospodarstvo, inovacije i investicije